[{"text_idx": "#000000", "text": "Arina en Afriko! (parto unu)"}, {"text_idx": "#000003", "text": "Arina Osipova: La vojag\u0302o al Afriko okazas kadre de la projekto #AEJK \u201cAfrika\u00ad-Eu\u0306ropa Junulara Kapabligo\u201d (angle EAEY \u00ad Empower African and European Youth). Mi estas partoprenanto de tiu projekto. Kaj samtempe mi iras al Afriko kiel respondeca estrarano de TEJO pri kongresoj por viziti la lokon de la IJK 2017."}, {"text_idx": "#000005", "text": "Arina: TEJO ricevis grandan subvencion por realigi la projekton AEJK. La projekto c\u0302efe koncentrig\u0302as pri kapablokonstruado de junuloj pere de neformala edukado kaj pri trejnado de trejnistoj. Danke al tio ni povas proksimigi membrojn el diversaj landoj donante unikan interkulturan sperton, fortigi niajn landajn sekciojn, kaj profesie prepari trejnistojn en Afriko kaj Eu\u0306ropo."}, {"text_idx": "#000006", "text": "La projekto estas kunordigita de TEJO (kiu ankau\u0306 estas partnero de la projekto) kunlaborante kun siaj landaj sekcioj kiel partneroj en diversaj afrikaj kaj eu\u0306ropaj landoj. Krom Nederlando partoprenas el Eu\u0306ropo Italio, Pollando kaj Slovakio, dume el Afriko partneras Benino, Burundo, Kongo Kins\u0302asa kaj Togolando."}, {"text_idx": "#000008", "text": "Arina: Dum tiu vojag\u0302o la plano estas viziti Beninon kaj Togolandon. En Kotonuo, en la c\u0302efurbo de Benino, okazos la unua renkontig\u0302o de AEJK. TEJO-teamo venas al Afriko du tagojn pli frue kaj komence vojag\u0302as al Togolando al urbo Aneho, kie okazos sekvontjara IJK."}, {"text_idx": "#000010", "text": "Arina: En Aneho mi vidos la elektitan lokon por IJK (temas pri lernejo) kaj havos eblecon konatig\u0302i kun g\u0302ia direktoro. Ankau\u0306 estas jam planitaj renkontig\u0302oj kun la urbestro de Aneho kaj intervjuo en loka televidkanalo, pri kio multe zorgas Adje\u0301vi Adje\u0301, kunordiganto de Afrika Komisiono de UEA. Kaj poste ni vojag\u0302os al Lomeo por renkontig\u0302i kun JOTEanoj* por pli detale priparoli organizadon de la IJK."}, {"text_idx": "#000011", "text": "TEJO: C\u0302u vi vojag\u0302os sole reprezentante TEJO-n au\u0306 kun aliaj aktivuloj?"}, {"text_idx": "#000012", "text": "Arina: Por la renkontig\u0302o en Benino c\u0302iu partnera lando elektis 3 personojn. TEJO-n reprezentas c\u0302i foje: mi kiel G\u0302enerala sekretario de TEJO kaj respondeca estrarano pri kongresoj; Ce\u0301dric Marchal kiel Kasisto de TEJO; kaj Veronika Poo\u0301r kiel G\u0302enerala direktoro de UEA kaj TEJO, kiu havas finan respondecon pri la projekto. Kune kun la TEJO-reprezentantoj al Benino vojag\u0302as Pierre Vittet, kiu estas kunordiganto de la tuta projekto."}, {"text_idx": "#000014", "text": "La dua parto de la intervjuo aperos post la reveno de Arina. Ni demandos s\u0302in pri la aventuroj kaj spertoj de la vojag\u0302o al Benino kaj Togolando. Intertempe vi povas legi pli detale pri la projekto en la suba pdf."}, {"text_idx": "#000015", "text": "*Junulara Organizo de Togolandaj Esperantistoj"}, {"text_idx": "#000018", "text": "Tiu c\u0302i retejo uzas Akismet por malpliigi trudaj\u0302ojn. Ekscii kiel viaj komentaj datumoj estas traktataj."}]